Reláciu bude mať pod sebou už tretie vydavateľstvo.
"Už čoskoro sa budeme opäť vídať pravidelne v stredu poobede," sľubuje hlavná postava relácie, ktorá komentuje aktuálne udalosti týždňa. Nechýbajú ani ostré a ironické poznámky.
O ústnej dohode s "jedným veľkým internetovým portálom" Gordulič informoval už 13. februára. Prezradil aj tému ďalšieho dielu – slovenský štát. Ešte predtým vyšiel jeden mimoriadny k výsledkom prezidentských volieb v Česku.
YouTube by sa im neoplatil
Na začiatku roka tvorcovia oznámili, že ďalšie diely istý čas nevyjdú. "Chlapci z Vju.sk nám okolo Vianoc oznámili, že Ťažký týždeň a asi ani portál samotný už ďalej pokračovať nebudú," napísali. Vju.sk stále funguje.
Autori Ťažkého týždňa však už vtedy doplnili, že ich práca baví a chcú v nej pokračovať. Preto budú hľadať možnosti, ako v projekte pokračovať.
"Veta 'ako a kde pokračovať' znamená 'kto a koľko nám za to zaplatí'. Ak by sme chceli zarábať na náklady výroby relácie reklamami na YouTube, potrebovali by sme približne dva milióny videní a toľko zatiaľ zďaleka nemáme," vysvetľovali, prečo nové diely nemohli dávať na známy video server Googlu.
Pozornosť na digitál
Aktuality.sk majú z relácií vlastný projekt Na rovinu s investigatívcom Marekom Vagovičom a komentátorom Dagom Danišom. S televíziou Markíza zase produkujú Fair play, ktorú moderuje Michal Kovačič. Obe sú diskusiami s jedným hosťom na politické a spoločenské témy.
Vydavateľ Ringier Axel Springer Slovakia tiež avizoval rozšírenie tímu spravodajského portálu. Momentálne buduje medzinárodný investigatívny tím, ktorý bude pokračovať v práci zavraždeného reportéra Jána Kuciaka.
Poznámka: Ringier Axel Springer Slovakia vydáva aj Živé.sk.